Asia T-264/15
Gameart sp. z o.o.
vastaan
Euroopan komissio
Oikeus tutustua asiakirjoihin – Asetus (EY) N:o 1049/2001 – Asiakirjat, jotka liittyvät jäsenyysvelvoitteiden noudattamatta jättämistä koskevaan menettelyyn – Jäsenvaltion laatimat asiakirjat – Jäsenvaltiolle tehty pyyntö saada tutustua asiakirjoihin – Asiakirjoihin tutustumista koskevan pyynnön toimittaminen edelleen komissiolle – Asiakirjaan tutustumista koskevan oikeuden epääminen – Komission toimivalta – Toimielimestä peräisin oleva asiakirja – Asetuksen (EY) N:o 1049/2001 5 artikla
Tiivistelmä – Unionin yleisen tuomioistuimen tuomio (neljäs jaosto) 28.4.2017
1.      Kumoamiskanne – Luonnolliset henkilöt tai oikeushenkilöt – Oikeussuojan tarve – Kanne, jolla pyritään välttämään unionin toimielimen tai elimen toimea rasittavan lainvastaisuuden toistuminen tulevaisuudessa – Tutkittavaksi ottaminen – Edellytykset
(SEUT 266 artiklan ensimmäinen kohta)
2.      Euroopan unionin toimielimet – Yleisön oikeus tutustua asiakirjoihin – Asetus N:o 1049/2001 – Toimielimiltä peräisin olevat asiakirjat, jotka ovat kansallisten viranomaisten hallinnassa – Kansallisten sääntöjen sovellettavuus pyyntöihin, jotka koskevat asiakirjoihin tutustumista – Mahdollisuus toimittaa asiakirjoihin tutustumista koskeva pyyntö edelleen asianomaiselle toimielimelle – Puuttuminen
(SEUT 4 artiklan 3 kohta; Euroopan parlamentin ja neuvoston asetuksen N:o 1049/2001 5 artikla)
3.      Euroopan unionin toimielimet – Yleisön oikeus tutustua asiakirjoihin – Asetus N:o 1049/2001 – Toimielimiltä peräisin olevat asiakirjat, jotka ovat kansallisten viranomaisten hallinnassa – Kansallisten viranomaisten päätös toimittaa edelleen unionin toimielimelle pyyntö tutustua kyseessä oleviin asiakirjoihin – Sitovuus – Puuttuminen – Kyseessä olevan päätöksen käyttäminen asianomaisessa toimielimessä oikeusperustana sellaisen päätöksen antamiselle, jolla myönnetään tai evätään oikeus tutustua asiakirjaan – Poissulkeminen
(Euroopan parlamentin ja neuvoston asetuksen N:o 1049/2001 johdanto-osan 15 perustelukappale ja 5 artikla)
4.      Euroopan unionin toimielimet – Yleisön oikeus tutustua asiakirjoihin – Asetus N:o 1049/2001 – Poikkeukset oikeudesta tutustua asiakirjoihin – Jäsenvaltiolta peräisin olevat asiakirjat – Asiakirjaan tutustumista koskevan oikeuden epääminen – Mahdollisuus luovuttaa asiakirja kansallisille viranomaisille
(Euroopan parlamentin ja neuvoston asetuksen N:o 1049/2001 4 artiklan 4 kohta)
5.      Euroopan unionin toimielimet – Yleisön oikeus tutustua asiakirjoihin – Asetus N:o 1049/2001 – Poikkeukset oikeudesta tutustua asiakirjoihin – Jäsenvaltiolta peräisin olevat asiakirjat – Asianomaisen toimielimen toimivalta ratkaista asiakirjaan tutustumista koskeva pyyntö – Edellytykset
(Euroopan parlamentin ja neuvoston asetuksen N:o 1049/2001 2 artiklan 1–4 kohta sekä 5 ja 6 kohta)
1.      Kantajalla on tarve vaatia toimielimen toimen kumoamista, jotta voitaisiin välttää se, että kyseistä tointa väitetysti rasittava lainvastaisuus toistuu tulevaisuudessa. Tällainen oikeussuojan tarve ilmenee SEUT 266 artiklan ensimmäisestä kohdasta, jonka nojalla toimielimen, jonka toimi on kumottu, on toteutettava unionin tuomioistuimen tuomion täytäntöön panemiseksi tarvittavat toimenpiteet. Tällainen oikeussuojan tarve voi kuitenkin olla olemassa vain silloin, kun väitetty lainvastaisuus voi toistua tulevaisuudessa sen asian olosuhteista riippumatta, joka johti kantajan nostamaan kanteeseen.
(ks. 20 kohta)
2.      Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen N:o 1049/2001 5 artiklalla, muodostetaan koordinointimekanismi unionin toimielinten ja jäsenvaltioiden välille silloin, kun jäsenvaltioille on osoitettu pyyntö saada tutustua niiden hallussa oleviin, toimielimeltä peräisin oleviin asiakirjoihin. Kyseisessä artiklassa ei kuitenkaan säädetä mahdollisuudesta toimittaa pyyntö saada tutustua jäsenvaltiosta peräisin oleviin asiakirjoihin edelleen unionin toimielimelle.
Tämän osalta on todettava, että lukuun ottamatta tässä säännöksessä erikseen säänneltyjä tapauksia ja ellei SEU 4 artiklan 3 kohdassa määrätystä vilpittömän yhteistyön velvoitteesta toisin johdu, pyyntöihin saada tutustua kansallisten viranomaisten hallussa oleviin asiakirjoihin sovelletaan myös silloin, kun tällaiset asiakirjat ovat peräisin unionin toimielimiltä, kyseisiin viranomaisiin sovellettavia kansallisia sääntöjä ilman, että asetuksen N:o 1049/2001 säännökset korvaisivat ne.
(ks. 34–36 kohta)
3.      Ei ole mitään oikeudellista perustaa katsoa, että unionin toimielintä velvoittaisi jäsenvaltion päätös toimittaa sille Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen N:o 1049/2001 5 artiklan nojalla edelleen pyyntö saada tutustua asiakirjoihin, jotka eivät ole unionin toimielimestä peräisin, koska tämän artiklan soveltamisen edellytykset eivät täyty. Vaikka voidaan todella katsoa, että jäsenvaltion päätös toimittaa edelleen sille tehty pyyntö saada tutustua asiakirjoihin on sitova sillä tavoin, ettei kyseessä oleva toimielin voi sivuuttaa sitä, ei kuitenkaan voida katsoa, että pelkällä tällaisella edelleen toimittamisella annettaisiin tälle toimielimelle toimivalta antaa päätös asiakysymyksestä eli evätä tai myöntää oikeus tutustua pyydettyihin asiakirjoihin.
Vilpittömän yhteistyön periaate, joka ilmenee asetuksen N:o 1049/2001 johdanto-osan 15 perustelukappaleesta ja joka sääntelee toimielinten ja jäsenvaltioiden välisiä suhteita, ei kuitenkaan voi yksinään olla perusta unionin toimielimen toimivallalle tutkia pyyntö saada tutustua asiakirjoihin, kun asetuksessa N:o 1049/2001 säädetty oikeudellinen perusta puuttuu.
(ks. 44 ja 53 kohta)
4.      Unionin toimielimen tekemällä päätöksellä, jolla hylätään pyyntö saada tutustua jäsenvaltion laatimiin asiakirjoihin, ei velvoiteta kyseisen valtion kansallisia viranomaisia omaksumaan samaa kantaa. On nimittäin niin, että samoin kun unionin tuomioistuimen oikeuskäytännössä, joka koskee unionin tuomioistuimiin jätettyjä kirjelmiä, missään säännöksessä tai määräyksessä ei anneta tällaiselle viranomaiselle lupaa antaa tietoja hallinnollisessa menettelyssä tehdyistä toimista eikä myöskään kielletä tekemästä sitä.
(ks. 47 kohta)
5.      Se seikka, että jäsenvaltiolta peräisin olevia asiakirjoja on unionin toimielimen hallussa Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen N:o 1049/2001 2 artiklan 3 kohdassa tarkoitetulla tavalla, ei tee tätä toimielintä toimivaltaiseksi ratkaisemaan, viran puolesta tai muutoinkaan, pyyntöä saada tutustua niihin ja tarvittaessa epäämään oikeuden tutustua niihin.
Jotta kyseinen toimielin olisi toimivaltainen antamaan päätöksen, jolla oikeus tutustua sen hallussa olevaan asiakirjaan myönnetään tai evätään, sen on nimittäin vastaanotettava sellainen pyyntö saada tutustua mainittuun asiakirjaan, joka on esitetty pätevästi asetuksen N:o 1049/2001 2 artiklan 4 kohdan ja 6 artiklan mukaisesti ja jonka on tehnyt mainitun asetuksen 2 artiklan 1 ja 2 kohdassa tarkoitettu luonnollinen henkilö tai oikeushenkilö tai jonka jäsenvaltio on pätevästi toimittanut edelleen mainitun asetuksen 5 artiklan mukaisesti.
(ks. 50 ja 51 kohta)